## Pravilnik o minimalnoj opremi i sadržaju brodske ljekarne

### NN 28/1995 (27.4.1995.), Pravilnik o minimalnoj opremi i sadržaju brodske ljekarne

# MINISTARSTVO ZDRAVSTVA

Temeljem članka 1045. stavak 1. točka
1b. Pomorskog zakonika ("Narodne novine", br. 17/94
i 74/94) ministar zdravstva uz suglasnost ministra pomorstva, prometa i veza donosi

## PRAVILNIK

### O MINIMALNOJ OPREMI I SADRŽAJU BRODSKE LJEKARNE

**I. TEMELJNE ODREDBE**

Članak 1.

Ovim pravilnikom propisuje se minimalna oprema i
sadržaj brodske ljekarne brodova upisanih u hrvatski upisnik
brodova, sadržaj kutije prve pomoći za pneumatske splavi
za spašavanje i brodice za spašavanje.

Članak 2.

Brodsku ljekarnu smještenu u posebnoj prostoriji
mora imati svaki brod koji ima bolnicu.

Brodska ljekarna mora se nalaziti uz brodsku bolnicu,
ali ne smije imati izravne veze s prostorijama u kojima su smješteni
bolesnici.

**II. OPREMA BRODSKE LJEKARNE**

Članak 3.

Brodovi koji ne podliježu obvezi brodske ljekarne
moraju prema Pravilima Hrvatskog registra brodova imati ormarić
s lijekovima.

Članak 4.

Brodska ljekarna mora imati slijedeću opremu:

- ormarić s lijekovima

- radni stol, stolicu i stolicu na vijak

- grijač za vodu

- umivaonik s toplom i hladnom vodom

- rasvjetu nad radnim stolom.

**III. ORMARIĆ S LIJEKOVIMA**

Članak 5.

Ormarić s lijekovima mora biti zaključan.

Ključ brodske ljekarne odnosno ključ
ormarića s lijekovima kada brod ne podliježe obvezi
imanja brodske ljekarne mora se nalaziti kod zapovjednika odnosno
kod osobe koju on ovlasti.

Članak 6.

Otrovi se moraju čuvati u posebnom odjeljku
ormarića s posebnim ključem.

Na ormariću se mora nalaziti popis lijekova
koji se u ormariću još nalaze.

Članak 7.

Narkotike čuva zapovjednik, zaključane
na posebnom mjestu.

Zapovjednik je dužan imati popis narkotika.

Članak 8.

Sadržaj ormarića s lijekovima ovisi o
području plovidbe.

|  |  |
| --- | --- |
| TABLICA | PODRUČJA PLOVIDBE |
| A 1 | Duga plovidba |
| B 2 | Velika obalna plovidba |
| C 3 | Mala obalna plovidba |
| D 4 | 4 5 Područja plovidbe prema 6 Hrvatskom registru brodova 7 |

Sadržaj ormarića s lijekovima sastavni
je dio ovog Pravilnika (Popis lijekova - obrazac 1 i Popis instrumenata
i sanitetskog materijala - obrazac 2).

**IV. KUTIJA PRVE POMOĆI**

Članak 9.

Kutije prve pomoći u pneumatskim splavima za
spašavanje i brodicama za spašavanje moraju biti vodonepropusne.

Sadržaj kutije prve pomoći na pneumatskim
splavima za spašavanje i u brodicama za spašavanje sastavni
je dio ovog Pravilnika (obrazac 3).

Članak 10.

Popunjenost brodske ljekarne, ormarića s lijekovima
i kutije prve pomoći za brodice za spašavanje dokazuje
se uvjerenjem.

Uvjerenje iz stavka 1. ovoga članka izdaje
ovlaštena pravna ili fizička osoba.

Uvjerenje iz stavka 1. ovoga članka, za brodove
u domaćoj plovidbi mora sadržavati:

1. ime ili naziv i sjedište izdavatelja;

2. datum i mjesto izdavanja;

3. ime ili oznaku i luku upisa broda kojem se uvjerenje
izdaje;

4 izjavu slijedećeg sadržaja:

"Ja ovdje izjavljujem da su, poslije pregleda
i nadopune, brodska ljekarna i kutije prve pomoći u brodicama
za spašavanje u zadovoljavajućem stanju, za period
od jedne godine, u skladu s propisima Republike Hrvatske (Pravilnik
o minimalnoj opremi sadržaju brodske ljekarne, "Narodne
novine", br. 28/95) koji su u skladu s propisima Svjetske
zdravstvene organizacije " Međunarodne pomorske organizacije."
;

5. potpis ovlaštene osobe i pečet.

Za brodove u međunarodnoj plovidbi podaci prema
zahtjevima točaka od 1. do 3. i 5. ovoga članlsa
moraju biti na engleskom jeziku, s izjavom sljedećeg sadržaja:

"I hereby certificate that, after examination
and replenishment, the Medical chest and the first aid kits in
the life boats are in satisfactory condition, for period of one
year, according to the regulations of Republic of Croatia (Regulation
Relative Minimal Equipment and Content of Ship's Medical Chest,
National Gazette, No 28/95) Which complains with WHO/IMO regulations.".

**V. KAZNENE ODREDBE**

Članak 11.

Kaznit će se za pomorski prekršaj zapovjednik
broda u iznosu od 1.000 do 6.000 kuna ako:

1. brodska ljekarna nema opremu iz članka
4. ovoga pravilnika;

2. ormarić s lijekovima nije zaključan
(članak 5. stavak 1)

3. otrovi nisu propisno smješteni (članak
6. stavak 1.)

4. na ormariću nema popisa lijekova ili nije
odgovarajući (članak 6. stavak 2.);

5. narkotike ne čuva u skladu s člankom
7. ovoga pravilnika;

6. sadržaj ormarića nije popunjen sukladno
članku 8 ovoga pravilnika;

7. kutije prve pomoći na pneumatskim splavima
za spašavanje i na brodicama za spašavanje nisu popunjene
sukladno članku 9. ovoga pravilnika.

**VI. PRELAZNE I ZAVRŠNE ODREDBE**

Članak 12.

Ministar zdravstva uz suglasnost ministra pomorstva,
prometa i veza rješenjem ovlašćuje pravnu ili
fizičku osobu za izdavanje potvrde iz članka 10.
ovoga pravilnika.

Članak 13.

Ovaj pravilnik stupa na snagu osmog dana od dana
objave u "Narodnim novinama".

Klasa: 011-01/95-01/25

Urbroj: 534-02-18-95-6

Zagreb, 18. travnja 1995.

Ministar zdravstva

**prof. dr. sc. Andrija Hebrang,**
v. r.

Pravilnik, NN 28/1995-572
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)